Tožba, vložena 24. septembra 2018 – P. Krücken Organic/Komisija
(Zadeva T-565/18)
Jezik postopka: nemščina
Stranki
Tožeča stranka: P. Krücken Organic GmbH (Mannheim, Nemčija) (zastopnik: H. Schmidt, odvetnik)
Tožena stranka: Evropska komisija
Predlogi
Tožeča stranka Splošnemu sodišču predlaga, naj:
toženi stranki dosodi, naj tožeči stranki plača 216.749,02 EUR skupaj z zamudnimi obrestmi od dne vročitve tožbe v višini osem odstotnih točk letno nad temeljno obrestno mero Evropske centralne banke;
toženi stranki dosodi, naj tožeči stranki z vpogledom v spis da na voljo tiste dokumente, ki so bili predloženi med dejavnostjo družbe ECOCERT SA pri kontrolnem pregledu glede proizvodov iz ekološke pridelave družb Erenhot Jinguyuan Grain and Oil Co. Ltd., 2051 Youyi Road North, Ernehot City, Xilingol League, Inner Mongolia Autonomous Region, Peoples Republic of China, zlasti kontrolna poročila in pripadajoče ocene iz let 2016, 2017 in 2018, ki so v skladu z ugotovitvami, ocenami in odločitvami družbe ECOCERT SA, ki so bili podlaga za izdajo potrdila o kontrolnem pregledu v skladu s Prilogo V k Uredbi (ES) št. 1235/2008 s št. 22904CN1700w13 z dne 19. septembra 2017 za 490.960 kg sezamovega kolača iz ekološke pridelave in za naknadno razveljavitev tega potrdila o kontrolnem pregledu s strani družbe ECOCERT SA;
toženi stranki odredi,
naj nadzornim organom za proizvode iz ekološke pridelave, ki jim je v tretjih državah zaupano opravljanje nalog v kontrolnem sistemu Evropske unije za ekološko pridelavo, naloži obveznost, naj uvozniku, navedenemu v polju 11 potrdila o kontrolnem pregledu v skladu s Prilogo V k Uredbi Komisije (ES) št. 1235/20081, zlasti tožeči stranki, pošlje svoje odločitve glede razveljavitve, preklica ali razglasitve ničnosti potrdil o kontrolnem pregledu, izdanih posameznemu uvozniku, zlasti tožeči stranki, ter naj obravnavajo njene pritožbe in o njih odločijo, in
naj nadzorne organe za proizvode iz ekološke pridelave, ki jim je v tretjih državah zaupala navedene naloge, spodbudi k temu, da bodo uvoznikom, zlasti tožeči stranki, dali na voljo dokumente glede postopka ekološkega nadzora, ki so podlaga za take odločitve, zlasti kontrolna poročila in ocene, pri čemer se deli, ki so predmet varstva podatkov v korist tretjih oseb, prekrijejo.
Tožbeni razlogi in bistvene trditve
Tožeča stranka v utemeljitev tožbe med drugim navaja, da je Komisija kršila dolžnost spremljanja dejavnosti družbe ECOCERT SA, priznane kot nadzorni organ za proizvode iz ekološke pridelave glede enakovrednosti na Kitajskem, s primernimi ukrepi in s tem dolžnost zagotavljanja, da ta zadovoljivo izpolnjuje pogoje iz Uredbe Sveta (ES) št. 834/20072 .
____________
1 Uredba Komisije (ES) št. 1235/2008 z dne 8. decembra 2008 o določitvi podrobnih pravil za izvajanje Uredbe Sveta (ES) št. 834/2007 v zvezi z ureditvami za uvoz ekoloških proizvodov iz tretjih držav (UL 2008, L 334, str. 25).
2 Uredba Sveta (ES) št. 834/2007 z dne 28. junija 2007 o ekološki pridelavi in označevanju ekoloških proizvodov in razveljavitvi Uredbe (EGS) št. 2092/91 (UL L 189, 2007, str. 1).